Απόφαση της Επιτροπής

της 2ας Απριλίου 2004

για την εφαρμογή της οδηγίας 72/166/ΕΟΚ του Συμβουλίου σχετικά με τους ελέγχους ασφάλισης της αστικής ευθύνης που προκύπτει από την κυκλοφορία αυτοκινήτων οχημάτων

[κοινοποιηθείσα υπό τον αριθμό Ε(2004) 1235]

(Κείμενο που παρουσιάζει ενδιαφέρον για τον ΕΟΧ)

(2004/332/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 72/166/ΕΟΚ του Συμβουλίου, της 24ης Απριλίου 1972, περί εναρμόνισης των νομοθεσιών των κρατών μελών των σχετικών με την ασφάλιση της αστικής ευθύνης που προκύπτει από την κυκλοφορία αυτοκινήτων οχημάτων και με τον έλεγχο της υποχρέωσης προς ασφάλιση της ευθύνης αυτής(1), και ιδίως το άρθρο 7 παράγραφος 3,

Εκτιμώντας τα ακόλουθα:

(1) Οι σχέσεις μεταξύ των εθνικών γραφείων ασφάλισης των κρατών μελών (εφεξής "τα γραφεία") και εκείνων της Ελβετίας, της Ισλανδίας, της Κροατίας, της Κύπρου, της Νορβηγίας, της Ουγγαρίας, της Σλοβακίας, της Σλοβενίας και της Τσεχικής Δημοκρατίας διέπονται από την πολυμερή συμφωνία της 30ής Μαΐου 2002 (εφεξής "η συμφωνία").

(2) Η συμφωνία προσαρτήθηκε στην απόφαση 2003/564/ΕΚ της Επιτροπής, της 28ης Ιουλίου 2003, για την εφαρμογή της οδηγίας 72/166/EΟΚ του Συμβουλίου σχετικά με τους ελέγχους ασφάλισης της αστικής ευθύνης που προκύπτει από την κυκλοφορία αυτοκινήτων οχημάτων(2), η οποία απαιτεί από κάθε κράτος μέλος να απέχει από τη διενέργεια ελέγχων της ασφάλισης αστικής ευθύνης αυτοκινήτων με συνήθη στάθμευση σε άλλο κράτος μέλος ή στο έδαφος της Ελβετίας, της Ισλανδίας, της Κροατίας, της Κύπρου, της Νορβηγίας, της Ουγγαρίας, της Σλοβακίας, της Σλοβενίας και της Τσεχικής Δημοκρατίας και τα οποία αποτελούν αντικείμενο της συμφωνίας.

(3) Την 1η Νοεμβρίου 2003, τα γραφεία των κρατών μελών και εκείνα της Ελβετίας, της Εσθονίας, της Ισλανδίας, της Κροατίας, της Κύπρου, της Λεττονίας, της Λιθουανίας, της Μάλτας, της Νορβηγίας, της Ουγγαρίας, της Πολωνίας, της Σλοβακίας, της Σλοβενίας και της Τσεχικής Δημοκρατίας υπέγραψαν προσάρτημα αριθ. 1 στη συμφωνία, με το οποίο η συμφωνία επεκτείνεται προκειμένου να περιλάβει τα γραφεία της Εσθονίας, της Λεττονίας, της Λιθουανίας, της Μάλτας και της Πολωνίας. Το προσάρτημα προβλέπει πρακτικές ρυθμίσεις για την κατάργηση του ασφαλιστικού ελέγχου όσον αφορά αυτοκίνητα με συνήθη στάθμευση στο έδαφος των εν λόγω χωρών.

(4) Επομένως, πληρούνται όλες οι προϋποθέσεις για την κατάργηση των ελέγχων της ασφάλισης αστικής ευθύνης που διενεργούνται σύμφωνα με την οδηγία 72/166/ΕΟΚ μεταξύ των κρατών μελών και της Εσθονίας, της Λεττονίας, της Λιθουανίας, της Μάλτας και της Πολωνίας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Από τις 30 Απριλίου 2004, τα κράτη μέλη απέχουν της διενέργειας ελέγχων της ασφάλισης αστικής ευθύνης για τα οχήματα με συνήθη στάθμευση στο έδαφος της Εσθονίας, της Λεττονίας, της Λιθουανίας, της Μάλτας και της Πολωνίας, τα οποία αποτελούν το αντικείμενο του προσαρτήματος αριθ. 1, της 1ης Νοεμβρίου 2003, στην πολυμερή συμφωνία μεταξύ των εθνικών γραφείων ασφάλισης των κρατών μελών του Ευρωπαϊκού Οικονομικού Χώρου και άλλων συνδεδεμένων κρατών.

Άρθρο 2

Τα κράτη μέλη ενημερώνουν αμέσως την Επιτροπή σχετικά με τα μέτρα που έλαβαν για την εφαρμογή της παρούσας απόφασης.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 2 Απριλίου 2004.

Για την Επιτροπή

Frederik Bolkestein

Μέλος της Επιτροπής

(1) EE L 103 της 2.5.1972, σ. 1· οδηγία όπως τροποποιήθηκε τελευταία από την οδηγία 84/5/ΕΟΚ (ΕΕ L 8 της 11.1.1984, σ. 17).

(2) ΕΕ L 192 της 31.7.2003, σ. 23.